L-ewwel oraklu kontra Gog U ġietni l-kelma tal-Mulej u qalli: "O bniedem, dawwar wiċċek lejn l-art ta' Magog , kontra Gog, il-prinċep il-kbir ta' Mesek u Tubal, u ħabbar kontra tiegħu u għidlu: 'Dan jgħid Sidi l-Mulej: Arani ġej għalik, Gog, int il-prinċep ta' Mesek u Tubal. Jien indawrek u nagħmillek il-granpuni fi xdieqek u noħorġok, bl-eżerċtu kollu tiegħek, żwiemel u rikkieba, ilkoll armati sewwa, eżerċtu kbir bit-tarki żgħar u kbar, ilkoll bix-xwabel misluta. Magħhom Paras, Kus, u Put, kollha bit-tarka u l-elmu. Gomer u l-qtajja' tiegħu kollha, id-dar ta' Bet-togarma, mill-ibgħad tat-Tramuntana, u l-qtajja' tiegħu: kotra ta' ġnus miegħek. "Ħejji ruħek, int u l-ġemgħa tiegħek kollha, miġbura madwarek, u kun lest għall-ordni tiegħi. Wara ħafna żmien ikollok l-ordni; fl-aħħar tas-snin int tiġi lejn l-art li ħelset mix-xabla, li nġemgħet minn ħafna ġnus, fuq il-muntanji ta' Iżrael, li kienu għal ħafna żmien ħerba, pajjiż miġmugħ minn fost il-ġnus, ilkoll jgħammru fiha b'moħħhom mistrieħ. Inti titla' għalihom, tasal bħal riefnu, bħal sħaba tgħatti l-art, int u l-qtajjiet tiegħek u miegħek ħafna popli.' "Dan jgħid Sidi l-Mulej: 'Dakinhar jiġuk f'moħħok ħsibijiet u tfassal pjan ta' ħsara, u tgħid: 'Ħa nitla' kontra pajjiż bla swar, ħa nintefa' fuq nies kwieti, li jgħammru b'moħħhom mistrieħ: nies bla swar; u bibien u żbarri ma għandhomx,' biex taħtaf il-priża u tisraq, biex tmidd idek fuq ħerbiet mgħammra u fuq poplu miġbur minn fost il-ġnus, poplu li kiseb imrieħel u ġid, u issa jgħammar fil-qalba tal-art . Saba, Dedan u n-neguzjanti tagħha, Tarsis u l-merkanti tagħha, jgħidulek: 'Ġejt int biex taħtaf il-priża? Ġbart int il-poplu tiegħek biex tagħmel xi serqa kbira, biex iġġorr id-deheb u l-fidda, biex taħtaf l-imrieħel u l-ġid, biex tagħmel xi serqa kbira? It-tieni oraklu kontra Gog "Għalhekk, o bniedem, ħabbar u għid lil Gog: 'Dan jgħid Sidi l-Mulej: Iva, meta l-poplu tiegħi Iżrael ikun jgħammar bi kwietu int tqum għalih u tiġi minn pajjiżek, minn tarf it-Tramuntana, int u miegħek ħafna ġnus, ilkoll riekba fuq iż-żwiemel, ġemgħa kbira u eżerċtu qawwi. Int titla' għall-poplu tiegħi Iżrael bħalma sħaba tgħatti l-art; dan iseħħ fl-aħħar jiem. Inġibek f'arti ħalli jkunu jafu x'jien il-ġnus, meta jien nurik qdusiti quddiemhom, Gog! "Dan jgħid Sidi l-Mulej: 'Int hu li jien tkellimt fuqu fi żmien il-qedem permezz tal-qaddejja tiegħi, il-profeti ta' Iżrael, li ħabbru f'dak iż-żmien, snin ilu, li jien għad inġibek għalihom. "Imbagħad, dakinhar, meta jiġi Gog għall-art ta' Iżrael, oraklu ta' Sidi l-Mulej, għadbi jitla' fi mnifsejja. Fis-saħna tal-għira u n-nar tad-dagħdigħa tiegħi jien għedt: Dakinhar ikun hemm taqliba sħiħa f'art Iżrael. Jitriegħdu minn quddiemi l-ħut tal-baħar, it-tjur tal-ajru, il-bhejjem tar-raba', u s-sriep jitkaxkru fl-art, u l-bnedmin kollha fuq wiċċ l-art. Jitgerbbu l-muntanji, jiġġarrfu l-irdumijiet, u jaqgħu fl-art is-swar. "Imbagħad insejjaħ kontrih kull xorta ta' biża', oraklu ta' Sidi l-Mulej, u x-xabla tal-wieħed iddur kontra l-ieħor. U jien nivvendika ruħi minnu bil-pesta u bid-demm; nibgħatlu xita bil-qliel, silġ daqs iċ-ċagħak, nar u kubrit, fuq il-qtajja' tiegħu, fuq il-kotra ta' popli miegħu. "U hekk nuri l-kobor u l-qdusija tiegħi quddiem kotra ta' ġnus, u jkunu jafu li jien il-Mulej."